23. schôdza NR SR - 1.deň - B. popoludni
Dátum: 2024-11-26
Poslanec: Hlina, Alojz (SaS)
Druh vystúpenia: Vystúpenie v rozprave

25. Ďakujem veľmi pekne. Vážený pán predsedajúci, vážený pán minister, vážené kolegyne, kolegovia, úprimne poviem, som čakal teda nejakú rozpravu k tomuto, lebo to nie je zase až také, by som povedal, že nepodstatné. Ja si pamätám ešte, keď som bol prvýkrát poslanec, tu prišiel, už som zabudol, jak sa, pán Malatinský tu prišiel so zákonom o trhových miestach, niečo také, čo sa tiež javilo ako kebyže dokopy nič. Ja hovorím, nie, to je dôležité, lebo pri trhoch vznikla civilizácia. Čiže naozaj niektoré nenápadne tváriace sa zákony vedia byť veľmi dôležité aj pre chod danej krajiny. A úprimne poviem, som rád, že je to tu, a som rád, že sme v Európskej únii, lebo my keby sme v tej Európskej únii neboli, tak stále by sme na tie bumážky písali tie poradovníky pre tých cudzincov na tej cudzineckej polícii a že nikto by nás nikdy nedonútil pokúsiť sa to nejako elektronizovať, pokúsiť sa to nejako stransparentniť, lebo toto všetko vyhovuje. Tento systém, ktorý tam je, absolútne vyhovuje. Lebo tu sú čarodejníci, dokonca jeden sa aj tak volal, včera som sa dozvedel, že ani sedieť nepôjde, lebo že si chcel prilepšiť, viete, toto je úplne fantastické v tejto krajine. Tak už teda má odrobené, chcel si nakoniec prilepšiť, chytili ho, doma mal 50-tisíc v keši. To podnikatelia nemajú, nieto policajti. Ale nešiel, lebo asi čo, ja neviem teda, že čo sa uznalo, že to nestojí, nie je až taký prečin alebo... nerozumiem tomu. Čiže áno, toto vyhovovalo a vyhovuje, že sú nejakí čarodejníci, ktorí vám vybavia, že sa k tomu systému dostanete, že vám to tam zapíšu do toho papieru. Lebo viem, o čom hovorím, lebo my aj u nás máme nejakých ľudí z Ukrajiny, ktorí majú slzy na krajíčku pomaly, ktorí idú neviem čo, nevedia, čo majú robiť, úplne bezradní sú, že ako to majú, kde sa majú prihlásiť, že ako to vlastne funguje, nikto nevie, ako to vlastne funguje. Ale potom sa asi nájde nejaká čarovná cesta cez nejakých čarodejníkov a cez čarodejníka to čarodejne sa nakoniec vybaví. Tak si tu my fungujeme. Ale je dôležitý ten zákon pre nás, aby sme my poskytovali ako krajina prívetivú tvár pre ľudí, ktorí sem chcú prísť, lebo z tejto krajiny sa uteká, vážení! To, že prečo sa uteká, o tom môžme nabudúce. Ale keď už sem niekto chce prísť do tejto krajiny, tak červený koberec. Červený koberec pred neho, keď sem chce prísť robiť. A nie ho nechať hľadať nejakého podvodníka, čarodejníka, cez ktorého si vybaví, že mu dajú papier, že tu môže vôbec byť. Takže tento zákon je dôležitý. Ja som čakal nejakú debatu, že konečne, načase, neviem čo, super, ako to bude fungovať, pán minister, bude to už konečne spravodlivé, bude to už konečne férové, bude to už prívetivé, bude to pre tých ľudí? Áno, prišli ste do krajiny a my sme radi, pokiaľ ste sem prišli robiť. A poskytujeme vám servis, poskytujeme vám bránu, poskytujeme vám to, čo slušná krajina poskytuje. Nič. My nevieme, že také niečo tu je. Takže ja chcem povedať aj v kontexte toho, že teda hovoríme o procesnej stránke, mimoriadne v zásade, i keď sa to asi nemá, hej, že robiť v skrátenom, ale pre túto chvíľu by som bol, prísne vzaté, však ja nevládnem, vy vládnete, okej, že je to tu, lebo je to naozaj problém. My máme problém aj ako ekonomika. Tu nemá kto robiť. Tí, čo už chcú robiť, už dávno robia. Tí, čo nerobia, už robiť nebudú. A presne to je problém, že tá ekonomika dodýchava, my ideme na kyslíkový dlh. My tu potrebujeme ľudí, ktorí tu chcú prísť robiť. A potrebujeme nie, aby o druhej ráno boli, ja neviem, kde to je tá zahraničná, aby tam o druhej ráno spali v spacáku, alebo si zapla... alebo čakali niekoho v rade, ale potrebujeme, aby ten servis dostali. Takže je dobré, ale to môžme vďačiť, nieže smeráci idú byť teraz slušní a SMER, HLAS a kto ste to tam vlastne ešte všetci, SNS a už teraz Národná koalícia, táto štvorkoalícia. Je to len a len preto, alebo v kontexte toho, že nás Európska únia do toho núti a sme sa k niečomu zaviazali, tak preto to sem prišlo. Ináč by to sem neprišlo. Ináč by ste stále museli hľadať čarodejníkov. Čarodejníkov, ktorí vám to vybavia. Takže to som chcel povedať. Ďakujem pekne.